OpenLLM-France/wikimedia huggingface dataset:
# Agència de Kolaba

L'agència de Kolaba fou una entitat de control britànic a l'Índia formada pels estats de Janjira i Savantvadi.
El col·lector del districte de Kolaba exercia ex officio com a agent del governador als dos estats.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Alben W. Barkley

Alben William Barkley (Lowes, Kentucky, 24 de novembre de 1877 - Lexington, Virgínia, 30 d'abril de 1956) fou un advocat i polític estatunidenc, membre al llarg de la seva vida de les dues cambres del Congrés dels Estats Units i 35è vicepresident dels Estats Units de 1949 a 1953, durant el segon mandat de Harry S. Truman.
Els candidats demòcrates Truman i Barkley van ser elegits president i vicepresident respectivament amb més de 2 milions de vots per sobre dels candidats republicans. A més, els demòcrates van recuperar la majoria a les dues cambres del Congrés. Als 71 anys en el moment de la seva investidura, era (i segueix sent) l'home més vell que mai ha ocupat la posició de vicepresident, batent el rècord de Charles Curtis als 69 anys. Durant el seu mandat es va popularitzar el terme "Veep" per referir-se a Barkley. El sobrenom va ser especialment utilitzat per la premsa, però el successor de Barkley, Richard Nixon, va deixar d'utilitzar-lo, dient que pertanyia a Barkley.
Abans de la vicepresidència, Barkley havia estat membre de la Cambra de Representants pel primer districte electoral de Kentucky entre 1912 i 1927, i senador per Kentucky entre 1927 i 1949, arribant a ser el líder de la majoria demòcrata a la cambra alta.
El mandat de Barkley com a vicepresident va acabar el 20 de gener de 1953. En retirar-se, Barkley va continuar sent un orador popular i va començar a treballar en les seves memòries amb el periodista Sidney Shallett. Va tornar a entrar a la política el 1954, desafiant al senador republicà que aspirava a la reelecció John Sherman Cooper. El 1971 l'historiador Glenn Finch va argumentar que Barkley era l'única persona que podia vèncer Cooper. Finalment va guanyar la plaça de senador per 434.109 vots a 362.948, cosa que va donar als demòcrates un avantatge d'un senador al Senat.
El 30 d'abril de 1956, mentre feia un discurs a la Convenció de Washington i Lee Mock, a Lexington, Virgínia, va perdre el coneixement a l'escenari i va morir d'un atac de cor. Va ser enterrat al cementiri de Mount Kenton, prop de Paducah, Kentucky.

## Referències

* ↑ Libbey in Dear Alben, p. 98
* 1 2 Libbey in The Kentucky Encyclopedia, p. 53
* ↑ Hatfield, p. 1
* ↑ Davis, p. 115
* 1 2 "Barkley, Alben William". Biographical Directory of the United States Congress
* ↑ Harrison and Klotter, p. 402
* ↑ Finch, p. 295
* ↑ Hatfield, p. 6
* ↑ Davis, p. 130
# Apalis capnegra

L'apalis capnegra o apalis capnegre (Apalis melanocephala) és una espècie d'ocell passeriforme que pertany a la família Cisticolidae pròpia d'Àfrica oriental.

## Taxonomia

Va ser descrit científicament el 1884 pels ornitòlegs alemanys Fischer i Reichenow amb el nom binomial de Burnesia melanocephala. Posteriorment va ser traslladat al gènere Apalis.
Es reconeixen nou subespècies:
* A. m. nigrodorsalis Granvik, 1923 - localitzada al centre de Kenya;
* A. m. moschi van Someren, 1931 - es troba al sud-est de Kenya i l'est de Tanzània;
* A. m. muhuluensis Grant, CHB i Mackworth-Praed, 1947 - ocupa el sud-est de Tanzània;
* A. m. melanocephala (Fischer, GA i Reichenow, 1884) - s'estén des de la costa del sud de Somàlia al nord-est de Tanzània;
* A. m. lightoni Roberts, 1938 - es troba a l'est de Zimbàbue i el centre de Moçambic;
* A. m. fuliginosa Vincent, 1933 - se situa al sud de Malawi;
* A. m. tenebricosa Vincent, 1933 - es troba al nord de Moçambic;
* A. m. adjacens Clancey, 1969 - ocupa les muntanyes de l'est de Malawi;
* A. m. addenda Clancey, 1968 - es localitza al sud de Moçambic.

## Distribució i hàbitat

Es pot trobar a Kenya, Malawi, Moçambic, Somàlia, Tanzània i Zimbabwe.
L'hàbitat naturals són els boscos humits tropicals i les sabanes.

## Referències

* ↑ «Apalis capnegra». Cercaterm. TERMCAT, Centre de Terminologia. Rev. 17/01/2023(català)
* ↑ «Master Lists – IOC World Bird List» (en anglès americà). [Consulta: 17 gener 2023].
* ↑ Gill, Frank; Donsker, David. «Grassbirds, Donacobius, tetrakas, cisticolas, allies – IOC World Bird List» (en anglès americà), 2017. [Consulta: 17 gener 2023].
# KolibriOS

KolibriOS, o Kolibri, és un petit sistema operatiu x86 de codi obert escrit completament en llenguatge d'assemblador. Va ser bifurcat de MenuetOS l'any 2004 i des de llavors s'ha desenvolupat independentment.
En un article de revisió de 2009 sobre sistemes operatius alternatius, TechRadar el va qualificar de "tremendament impressionant", assenyalant el seu rendiment i la seva base de codi simplificada.

## Algunes característiques

KolibriOS està escrit completament en llenguatge assemblador usant el FASM. No obstant això, permet que llenguatges i compiladors d'alt nivell (C--, C, C ++, Free Pascal, Forth, entre d'altres) puguin ser usats per al desenvolupament d'aplicacions.
És un fork de MenuetOS que neix l'any 2004, i la comunitat està formada principalment per desenvolupadors de països pertanyents a l'antiga Unió Soviètica .
Actualment existeixen versions disponibles en els idiomes rus, anglès, alemany i espanyol.
* Arrenca des d'un disquet, 1 disc compacte, 1 disc dur (encara amb NTFS) o una memòria USB. També és possible iniciar-lo des Microsoft Windows, encara que per això Windows s'ha de tancar primer.
* Interfície gràfica d'usuari basada en VESA, amb resolució de fins a 1280x1024, en 16 milions de colors.
* Entorn de desenvolupament IDE : editor amb Macro Assembler (FASM) integrat.
* Suport total de protocol TCP / IP.
* Cal en un sol disquet de 1.44MB (moltes de les aplicacions es troben comprimides.)
* Multitasca anticipativa (preemptive multitasking), fils (streams) i execució en paral·lel de trucades de sistema (system calls).
* Pot funcionar amb tan sols 8MB de memòria RAM .
* En ser un sistema operatiu lliure compta amb el FHS (Filesystem Hierarchy Standard) com tot sistema operatiu basat en GNU / Linux.
* Sistemes d'arxius suportats: FAT 12 / FAT16 / FAT32 (amb suport de noms llargs), NTFS (només lectura), ISO 9660 (incloent multi-sessió), Ext2 i Ext3 (només lectura).
* Ús d'assignació d'espai INDEXADA utilitzant un mètode de llista enllaçada per verificar l'espai disponible.
* Suport de "còdec" d'àudio AC'97 per chipsets Intel, nForce, nForce2, nForce3, nForce4, SIS7012, FM801, VT8233, VT8233C, VT8235, VT8237, VT8237R, VT8237R Plus i EMU10K1X.
* Reproductor de MP3, WAV, XM.
* Suport per a lectura de CD i DVD .
* Suport de "temes" per canviar l'aspecte visual de la interfície gràfica d'usuari directament des del sistema operatiu.
* Manté compatibilitat amb el format executable de MenuetOS, per la qual cosa molts programes desenvolupats per MenuetOS també funcionen a KolibriOS.
* Una vegada carregades les configuracions d'arrencada, arrenca en menys de dos segons!!!
* Les aplicacions s'executen gairebé de manera instantànea.
* Actualment treballem per poguer oferir KolibriOS en català.

## Referències

* 1 2 Bärwaldt, Erik «Little Friend». Linux Magazine, 204, 2017. ISSN: 1471-5678.
* 1 2 «10 operating systems you've never heard of». TechRadar, 20-12-2009.
* ↑ «Hardware Support - KolibriOS wiki».
# Xarxa ferroviària d'Espanya

La xarxa ferroviària d'Espanya està composta per:

## Operadors

Actualment el principal operador de la xarxa ferroviària espanyola és Renfe Operadora, empresa propietat de l'Estat Espanyol, juntament amb Adif que és l'administrador de la infraestructura. Tot i la llei de la liberalització del mercat de ferrocarril, Renfe segueix sent la principal operadora i tan sols s'han traspassat algunes línies com la Línia Lleida - la Pobla de Segur. Pròximament està previst que es traspassin algunes línies o serveis de Renfe Operadora als governs de les comunitats autònomes que ho sol·licitin.
A més de Renfe Operadora, hi ha altres operadores que gestionen diferents línies que mai han format part de Renfe Operadora perquè no foren nacionalitzades el 1941, com per exemple les línies de Euskotren, FEVE, FGC, FGV, i SFM.

## Vegeu també

* Ample ferroviari a Espanya

## Referències

* ↑ Canviadors d'ample a Espanya
# Orry-Kelly

Orry George Kelly, conegut professionalment amb el nom d'Orry-Kelly, (Kiama, Regne de la Gran Bretanya i Irlanda 1897 - Hollywood, Estats Units 1964) fou un dissenyador de vestuari australià, que desenvolupà la seva carrera artística als Estats Units i guanyà tres Premis Oscar al llarg de la seva carrera.

## Biografia

Va néixer el 31 de desembre de 1897 a la població de Kiama, situada a Nova Gal·les del Sud (Austràlia, que en aquells moments formava part del Regne Unit), fill d'uns emigrants de l'Illa de Man. Als 17 anys es traslladà a la ciutat de Sydney, on estudià banaca i començà a desenvolupar el seu interés pel teatre.
El 1922 es traslladà a viure a la ciutat de Nova York, on compartí pis amb Charlie Spangles i Archibald Alexander Leach (l'encara desconegut Cary Grant). En aquesta ciutat començà a treballar com a pintor de murals per a un club nocturn i fou contractat per la Fox Film Corporation, posteriorment inicià la seva activitat de figurinista i decorador a Broadway.
Va morir el 27 de febrer de 1964 a la seva residència de Hollywood víctima d'un càncer de fetge a conseqüència del seu alcoholisme.

## Carrera artística

L'any 1932 es traslladà a viure a Los Angeles, on fou contractat per la Warner Bros., on fou nomenat responsable de vestuari. Va romandre en aquesta companyia fins al 1944, i posteriorment treballà per a Universal Studios, RKO, 20th Century Fox i MGM.
Orry-Kelly treballà al llarg de la seva carrera en pel·lícules clàssiques com El carrer 42, El falcó maltès, Casablanca, Arsènic per compassió, Berlín Express, Harvey, Oklahoma, La tia Mame, i Irma la Douce. Guanyà tres premis Oscar al millor vestuari per Un americà a París, Les Girls i Ningú no és perfecte, a més de ser nominat per La reina del vodevil. Al llarg de la seva carrera dissenyà el vestuari d'actrius com Bette Davis, Kay Francis, Ruth Chatterton, Marilyn Monroe, Olivia de Havilland, Katharine Hepburn, Dolores del Río, Ava Gardner, Ann Sheridan, Barbara Stanwyck i Merle Oberon.

## Premis i nominacions
### Premis Oscar

| Any | Categoria | Pel·lícula | Resultat |
| 1951 | Millor vestuari - Color compartit amb Irene Sharaff i Walter Plunkett | Un americà a París | Guanyador |
| 1957 | Millor vestuari | Les Girls | Guanyador |
| 1959 | Millor vestuari - Blanc i negre | Ningú no és perfecte | Guanyador |
| 1962 | Millor vestuari - Color | La reina del vodevil | Nominat |

## Referències

* ↑ Maddox, Garry «Stitches in Time». The Sídney Morning Herald (Good Weekend), 30-05-2015, p. 10–13.
* ↑ Orry-Kelly. Women I've Undressed. 2015. Random House Australia. ISBN 978-0-85798-563-7
* ↑ «24th Academy Awards (1952)» (en anglès). Acadèmia de les Arts i les Ciències Cinematogràfiques. [Consulta: 12 juliol 2022].
* ↑ «30th Academy Awards (1958)» (en anglès). Acadèmia de les Arts i les Ciències Cinematogràfiques. [Consulta: 12 juliol 2022].
* ↑ «32th Academy Awards (1960)» (en anglès). Acadèmia de les Arts i les Ciències Cinematogràfiques. [Consulta: 12 juliol 2022].
* ↑ «35th Academy Awards (1963)» (en anglès). Acadèmia de les Arts i les Ciències Cinematogràfiques. [Consulta: 12 juliol 2022].
# Apalis caranegre

L'apalis caranegre (Apalis personata) és una espècie d'ocell passeriforme que pertany a la família Cisticolidae endèmica de les muntanyes de l'oest de la regió dels Grans Llacs d'Àfrica.

## Taxonomia

Va ser descrit científicament el 1902 pel zoòleg anglès Richard Bowdler Sharpe.
Es reconeixen dues subespècies:
* A. p. personata Sharpe, 1902 - es troba al nord-est i est de la República Democràtica del Congo, Uganda, Burundi i Ruanda;
* A. p. marungensis Chapin, 1932 - localitzada al sud-est de la República Democràtica del Congo.

## Distribució i hàbitat

Es troba a Burundi, l'est de la República Democràtica del Congo, Ruanda i Uganda.
L'hàbitat natural són els boscos humits tropicals de muntanya.

## Referències

* ↑ «Apalis caranegre». Cercaterm. TERMCAT, Centre de Terminologia. Rev. 15/01/2023(català)
* ↑ Clements, J. F.; Schulenberg, T. S.; Iliff, B.L. Sullivan i C. L. Wood, M. J. «The Clements checklist of birds of the world: Version 6.6» (XLS) (en anglès). Cornell University, 04-12-2011. Arxivat de l'original el 2011-12-04. [Consulta: 28 desembre 2022].
# Sílvia Iturria

Sílvia Iturria (Tarragona, 1973) és una artista tarragonina.
S'inicia coma comissària, té un fil conductor centrat en la fotografia domèstica, com a instrument de socialització, de solemnització i d'identitat. Un treball que comença amb “En capses de sabates. Històries domèstiques dels tarragonins”, que va presentar al Palau Firal de Congressos el 2011. Al 2013 presenta “Veïns a la fresca” un dels seus darrers treballs. Actualment treballa en el nou projecte “Comte Sicart 15”
En la seva trajectòria hi ha dues parts diferenciades: la primera, en la qual té com a tema essencial la dona i els problemes de gènere, i la segona, més recent, en què es dedica a la recuperació d'arxius fotogràfics de caràcter domèstic i a comissaria exposicions.

## Referències

* 1 2 SALCEDO MILIANI, Antonio, Plural Femení. Dones artistes a les comarques de Tarragona. Fotografia. Audiovisual, Diputació de Tarragona, Tarragona, 2016.
# Kommunalka

Una kommunalka o apartament comunitari (rus: коммуналка, коммунальная квартира) és un apartament compartit en els països de la CEI. A la kommunalka, dues o més famílies comparteixen en un pis burgès ampli un bany i la cuina, mentre cada una d'elles té una o dues habitacions per a ús privat.
La kommunalka va ser parodiada a la pel·lícula americana de 1939 Ninotchka.

## Enllaços externs

* Diccionari enciclopèdic rus d'humanitats Iandex Arxivat 2014-07-14 a Wayback Machine. (rus)
# Assemblea Nacional de Malawi

L'Assemblea Nacional de Malawi és l'òrgan legislatiu suprem de la nació. Es troba a Capital Hill, Lilongwe, al llarg de la Presidential Way. Només l'Assemblea Nacional té la supremacia legislativa i, per tant, el poder últim sobre tots els altres cossos polítics de Malawi. Al capdavant hi ha el president de la Cambra que és elegit pels seus companys. Des del 19 de juny de 2019 la presidenta és Catherine Gotani Hara.
La Constitució de 1994 preveia un Senat però el Parlament el va derogar. Per tant, Malawi té una legislatura unicameral a la pràctica. L'Assemblea Nacional té 193 membres del Parlament (diputats) que són elegits directament en circumscripcions uninominals mitjançant el sistema de majoria simple (o uninominal) i tenen mandats de cinc anys.

## Parlament actual

L'actual parlament es va inaugurar el juny de 2019 després de les eleccions generals de Malawi de 2019. Cap partit va aconseguir la majoria a la cambra. Peter Mutharika va guanyar les eleccions presidencials, però, a causa d'irregularitats, el tribunal constitucional va ordenar la repetició de les eleccions presidencials el 2020. El 24 de febrer de 2020, el Parlament va aprovar el projecte de llei de modificació de la Llei d'eleccions parlamentàries i presidencials (PPEA), va ampliar els mandats dels diputats i consellers locals un any per permetre eleccions presidencials, parlamentàries i locals harmonitzades el 2025.

## Referències

* ↑ «africanelectionsportal.org -Malawi-». africanelections.org. Arxivat de l'original el 2017-02-28. [Consulta: 29 maig 2024].
* ↑ «How one of world's poorest countries can teach US a vital lesson – Susan Dalgety» (en anglès). www.scotsman.com. [Consulta: 27 juny 2020].
* ↑ «Elections May 19 | The Nation Online | Malawi Daily Newspaper» (en anglès). The Nation Online, 25-02-2020. [Consulta: 27 juny 2020].

## Vegeu també

* Història de Malawi

## Enllaços externs

* Assemblea Nacional de Malawi - Lloc web oficial
# Angle de refracció

L'angle de refracció és l'angle format per un raig refractat i la normal a la superfície que separa dos medis transparents en el punt d'incidència.
En una refracció un raig de llum incident viatja per un determinat medi material i arriba a la superfície de separació amb un altre medi material d'índex de refracció diferent, és a dir, de propietats òptiques diferents. El raig que viatja per dins el nou medi ho fa seguint una direcció diferent a la del raig incident degut a la diferència de propietats òptiques, en concret de la velocitat de la llum en diferents medis. L'angle respecte de la normal d'aquest raig refractat és el que s'anomena angle de refracció. S'empra a la llei de Snell.

## Referències

* ↑ «Angle de refracció». Gran Enciclopèdia Catalana. Barcelona: Grup Enciclopèdia Catalana.
# Agència de Thana

L'agència de Thana fou una entitat política britànica a l'Índia, formada únicament pel principat de Jawhar. El control del principat en qualitat d'agent corresponia al col·lector de Thana.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Adaja

L'Adaja és un riu d'Espanya, el segon afluent més important del Duero pel seu marge esquerre després del Tormes. Neix entre la Serrota i la serra d'Àvila, concretament en l'anomenada Font Berroqueña o Font del Ortigal (Villatoro, Àvila). Té una longitud de 163 km i drena una conca de 5.328 km². La ribera del Adaja ha rebut la catalogació com a Lloc d'Interès Comunitari (LICES4180081) per a la seva declaració com a Zona d'Especial Conservació (ZEC) dins de la Xarxa Natura 2000 de la Unió Europea, per considerar-se un corredor ecològic de primera categoria per a la fauna.

## Afluents

* Aulaque
* Fortes també anomenat Mayor
* Chico
* Arevalillo
* Hija
* Eresma
* Picuezo
* Paradillo

## Galeria

* Molí a la ribera del Adaja entre Mingorría i Zorita de los Molinos.
* Desembocadura del Riu Chico en el Riu Adaja (Àvila).
* Curs alt del riu Adaja. S'aprecien les oves en flor (tons blancs) en el riu.

## Referències

* ↑ Abad Soria, J.; García Quiroga F. El Valle Amblés y las Sierras de Ávila, La Paramera y La Serrota. Ávila:Cuadernos de Patrimonio Abulense nº 12, Diputación de Ávila, IGDA, 2011. ISBN 978-84-15038-21-4.

## Bibliografia

* Arenillas Parra, Miguel; Clemente Sáenz Ridruejo. Guía Física de España, 3. Los ríos. Madrid:Alianza Editorial, 1987. ISBN 84-206-0290-6. Guía Física de España, 3. Los ríos. Madrid:Alianza Edtiorial. ISBN 84-206-0290-6.
* Abad Soria, Jesús; Miguel Ángel Cid Pérez, Casildo Ferreras Chasco, María Manuela Redondo García e Iván González Baselga. «Zoogeografía de las aves de ribera del curso alto del Adaja (Ávila, España)». A: III Congreso Español de Biogeografía, 2004. ISBN 84-8373-848-1. «Zoogeografía de las aves de ribera del curso alto del Adaja (Ávila, España)». III Congreso Español de Biogeografía. ISBN 84-8373-848-1.
# Apalis pitgroga

L'apalis pitgroga o apalis pitgroc (Apalis flavida) és una espècie d'ocell passeriforme que pertany a la família Cisticolidae pròpia de l'Àfrica subsahariana.

## Taxonomia

Va ser descrit científicament el 1852 per l'ornitòleg anglès Hugh Edwin Strickland amb el nom binomial de Drymoeca flavida. Posteriorment va ser traslladat al gènere Apalis.
Es reconeixen nou subespècies:
* A. f. viridiceps Hawker, 1898 - es troba al nord-est d'Etiòpia i al nord-oest de Somàlia;
* A. f. flavocincta (Sharpe, 1882) - present de l'est de Sudan del Sud i nord d'Uganda al sud de Somàlia i nord-est de Kenya;
* A. f. caniceps (Cassin, 1859) - s'estén des del Senegal i Gàmbia a l'oest de Kenya i nord d'Angola;
* A. f. abyssinica Érard, 1974 - localitzada al sud-oest d'Etiòpia;
* A. f. pugnax Lawson, 1968 - ocupa l'oest i centre de Kenya;
* A. f. golzi (Fischer, GA & Reichenow, 1884) - es distribueix des de les muntanyes Taita (sud-est de Kenya) al centre de Tanzània i Ruanda;
* A. f. neglecta (Alexander, 1899) - s'estén des de l'est d'Angola al sud-est de Kenya i l'est de Tanzània i fins a Moçambic i el nord de Sud-àfrica pel sud;
* A. f. flavida (Strickland, 1853) - es troba des de l'oest d'Angola i el nord de Namíbia fins al nord-oest de Zimbàbue;
* A. f. florisuga (Reichenow, 1898) - localitzada al sud-est de Sud-àfrica.

## Distribució i hàbitat

S'estén per les sabanes i boscos secs de la major part de l'Àfrica subsahariana, estant absent només dels boscos tropicals densos i les zones més àrides.

## Referències

* ↑ «Apalis pitgroga». Cercaterm. TERMCAT, Centre de Terminologia. Rev. 15/01/2023(català)
* ↑ «Master Lists – IOC World Bird List» (en anglès americà). [Consulta: 31 desembre 2022].
* ↑ Gill, Frank; Donsker, David. «Grassbirds, Donacobius, tetrakas, cisticolas, allies – IOC World Bird List» (en anglès americà), 2017. [Consulta: 1r gener 2023].
# Assemblea Nacional del Vietnam

L'Assemblea Nacional de la República Socialista del Vietnam (en vietnamita Quốc hội nước Cộng hoà xã hội chủ nghĩa Việt Nam) és la legislatura nacional unicameral del Vietnam.
La Constitució reconeix l'AN com "el màxim òrgan del poder estatal", composta de 500 delegats elegit per a un mandat de cinc anys, reunit en sessió dos cops l'any, o amb més freqüència si ho convoca la Comissió Permanent. L'assemblea nomena el president (cap d'estat), el primer ministre (cap del govern), el jutge en cap del Tribunal Popular Suprem, el cap de la Fiscalia Popular Suprema (o "Oficina Popular Suprema de Supervisió i Inspecció"), i el Govern de 21 membres.
L'Assemblea té el poder d'elaborar, aprovar i modificar la constitució i fer i modificar lleis. També té la responsabilitat de legislar i executar els plans i pressupostos estatals. Mitjançant els seus poders constitucionals, defineix el seu propi paper i el del president de l'estat, el govern, els consells populars locals i els comitès populars, el Tribunal Popular Suprem i la Fiscalia Popular Suprema.
L'assemblea pot substituir i destituir els ministres del govern, el president del Tribunal Popular Suprem i el procurador general de la Fiscalia Popular Suprema. Finalment, té la facultat d'iniciar o concloure guerres i d'assumir altres deures i poders que consideri necessaris.

## Referències

* ↑ «Thông tin tổng hợp». Article 71, 26-09-2020. Arxivat de l'original el 2020-09-26. [Consulta: 30 setembre 2023].
* ↑ «Thông tin tổng hợp». Article 83, 26-09-2020. Arxivat de l'original el 2020-09-26. [Consulta: 30 setembre 2023].
* ↑ «Thông tin tổng hợp». Article 70, 26-09-2020. Arxivat de l'original el 2020-09-26. [Consulta: 30 setembre 2023].